***Hjemme Alene 4*** (også ***Alene Hjemme 4***) er en amerikansk TV-film fra 2002 regissert av Rod Daniel, som først ble sendt på ABC i 2002.

Dette er den fjerde filmen i *Home Alone*-filmserien. Flere av karakterene fra de to første filmene, inkludert Kevin McCallister, er også med i denne filmen, men alle rollene spilles av andre skuespillere enn i de første filmene. Handlingen er lagt rundt Kevin McCallister (Mike Weinberg) som prøver å forsvare huset til faren sin og sin fremtidige stemor fra kjeltringer som planlegger å bryte seg inn og stjele fra huset deres.

Handling
--------

I McCallister-familiens hus i Chicago, Illinois, skal Peter (Jason Beghe) snart skilles fra Kate (Clare Carey) og han kunngjør at han har flyttet inn hos sin rike kjæreste Natalie (Joanna Going) i hennes store herskapshus. Han forteller sine tre barn Buzz, Megan og ni år gamle Kevin (Mike Weinberg) at han gjerne vil tilbringe julen sammen med barna sine og Natalie i hans nye hjem. Ingen av barna har lyst til å feire julen borte fra moren sin og barndomshjemmet deres, men Kevin ombestemmer seg etter å ha blitt plaget av sin eldre bror Buzz. Kevin finner seg snart til rette i det store herskapshuset, med mange nye gadgets og elektroniske duppeditter som han har fått fra faren sin.

Dagen etter går Natalie og Peter ut sammen, men Kevin blir værende i huset sammen med en butler, Mr. Prescott og hushjelpen Molly. Kevin får øye på kjeltringen Marv (French Stewart) og hans kone Vera (Missi Pyle) utenfor huset. Han jager dem vekk ved å ødelegge vann-systemet i dusjen slik at husets foajé blir oversvømt av vann. Peter og Natalie kommer tilbake før Kevin har ryddet opp, og de tror ikke på historien hans om innbruddstyvene. Spesielt ettersom butler Prescott sier at han ikke hadde sett noe som helst. Mens Marv og Vera kjører vekk fra området, forklarer Marv at han har noen på innsiden som skal hjelpe dem med å rane det store herskapshuset. I mellomtiden prøver Kevin å bruke videoene fra overvåkningskameraene for å bevise at han snakker sant, men han oppdager at de ble skrudd av kort tid før tyvene kom. Kevin tror at Mr. Prescott er medskyldig i ransforsøket.

Buzz, Megan og moren Kate dukker opp for å besøke Kevin. Kate får møte Natalie for første gang, og Kevin holder en omvisning i hele huset for søsknene. Senere skal Peter og Natalie holde en fest, og reiser for å plukke opp noen gjester. Kevin får øye på Marv og Vera utkledd som catering-folk, og han tror at de planlegger noe under festen. Enkelte gjester kommer seg ikke til festen fordi ett fly ble avlyst på grunn av snøstorm, men Peter og Natalie kunngjør sin forlovelse ovenfor de andre gjestene. Marv og Vera kommer seg inn i huset deres. Men Kevin slår til Marv med en stekepanne, og velter ett bord slik at Marv og Vera får sølt glohet suppe over hele seg. De jager etter Kevin, noe som gjør at han ved ett uhell ødelegger festen. Peter blir veldig sint på Kevin, og han tror ikke på historien om innbruddet, fordi han mener at Kevin prøver å avslutte forholdet hans til Natalie.

Siden ingen tror på ham, bestemmer Kevin seg for å ta saken i egne hender. Han setter opp flere feller for Marv og Vera. Neste morgen går Peter og Natalie på besøk til noen de kjenner, men Kevin blir igjen i herskapshuset deres. Marv og Vera prøver å ta seg inn i huset. Kevin låser Mr. Prescott inne i vinkjelleren, fordi han tror at han er med på innbruddet. Men etterpå ser han Molly, og det blir avslørt at hun er den egentlige medskyldige. I tillegg er Marv sønnen hennes. Molly låser Kevin inn i vinkjelleren sammen med Mr. Prescott. Butleren avslører grunnen til at han ikke oppdaget Marv og Vera første gang de brøt seg inn, var fordi han sov. Han hater jobben sin og når Natalie er borte bruker han tiden til å sove. Hvis Natalie fant ut av dette, vil hun kutte lønnen hans. Derfor løy butleren om at han ikke hadde sett noe, men det var ikke for å hjelpe tyvene. Kevin prøver å ringe Buzz, men Buzz gidder ikke snakke med ham og legger på. Han ringer moren sin, men batteriet i telefonen dør. Kate ringer fasttelefonen til huset, og Molly påstår at Kevin er sammen med Peter. Når Kate kontakter Peter benekter han dette, noe som gjør både Kate og Peter mistenksomme.

Med hjelp fra Prescott, klarer Kevin å flykte fra kjelleren. Han utløser flere feller mot Marv og Vera. Molly hører oppstyret og prøver å stoppe ham, men Kevin fanger henne i heisen. Peter reiser fra Natalie og gjestene, for å se om Kevin har det bra, til Natalies misnøye. Tilbake i kjelleren, klarer Mr. Prescott å stikke av. Kate, Buzz og Megan er underveis for å se hvordan Kevin har det. I mellomtiden blir Marv fanget under en bokhylle. Kevin får deretter en lysekrone til å falle ned, og både Marv og Molly blir slått bevisstløs. Molly klarer å komme seg løs fra heisen og griper tak i Kevin, men Prescott slår henne ned med et serveringsbrett. Han og Kevin ringer politiet rett før Peter, Kate, Buzz og Megan kommer dit. I det alle sammen ankommer herskapshuset, prøver tyvene å stikke av. Peter beklager til Kevin for ikke å tro på ham, og Kevin tilgir faren sin. Både Natalie og gjestene ankommer huset, i det Molly blir arrestert av politiet sammen med Marv og Vera. Peter avbryter forlovelsen med Natalie, og alle gjestene bestemmer seg for å tilbringe julen sammen med hele McCallister-familien.

Medvirkende
-----------

* Mike Weinberg som Kevin McCallister.
* Barbara Babcock som Molly.
* French Stewart som Marv. Veras ektemann, og Mollys sønn.
* Missi Pyle som Vera, Marvs kone. De møttes for første gang i fengsel.
* Erick Avari som Mr. Prescott, butler.
* Jason Beghe som Peter McCallister. Faren til Kevin, Buzz og Megan.
* Clare Carey som Kate McCallister. Moren til Kevin, Buzz og Megan.
* Joanna Going som Natalie, Peters kjæreste. Buzz, Megan, og Kevins fremtidige stemor.

Referanser
----------

1. ↑  Hjemme alene 4 Filmweb
2. ↑  Hjemme Alene 1 - 4 Familiepakke (DVD)  Platekomapniet
3. ↑  Alene Hjemme 4 FIlmfront

Eksterne lenker
---------------

* (en) *Hjemme Alene 4* på Internet Movie Database Rediger på Wikidata

* (no) *Hjemme Alene 4* hos Filmfront Rediger på Wikidata

* (sv) *Hjemme Alene 4* i Svensk Filmdatabas Rediger på Wikidata

* (da) *Hjemme Alene 4* i Danmark Nationale Filminstitut Rediger på Wikidata

* (en) *Hjemme Alene 4* på AllMovie Rediger på Wikidata

* (fr) *Hjemme Alene 4* på Allociné Rediger på Wikidata

* (nl) *Hjemme Alene 4* på MovieMeter Rediger på Wikidata

* (en) *Hjemme Alene 4* på Turner Classic Movies Rediger på Wikidata

* (en) *Hjemme Alene 4* på Rotten Tomatoes Rediger på Wikidata